กองทุนดัน (ไม่สุด)
*หากดูอาการเหยาะ ๆ แหยะ ๆ ที่เกิดขึ้นกับตลาดหุ้นไทยในช่วงหลายวันที่ผ่านมา “โมนิก้า” กล้าฟันธงได้ทันทีว่า กองทุนไม่ดันหุ้นสุดลิ่มทิ่มประตูเหมือนเมื่อก่อน ส่งผลให้สภาพตลาดหุ้นไทยแกว่งตัวขึ้น ๆ ลง ๆ เพื่อรอปัจจัยบวกใหม่เข้ามาเสริมความมั่นใจนั้น “โมนิก้า” มองเป็นเรื่องที่นักลงทุนต้องทำความเข้าใจอีกครั้งว่า วันนี้เราไม่ได้อยู่บนพื้นฐานความเป็นจริงร้อยเปอร์เซ็นต์ จึงทำให้สภาพจิตใจอ่อนไหวเกินจะควบคุมนะจะบอกให้
17 มิ.ย. 2563

เจาะกระดาน : โมนิก้าและทีมงาน
*หากดูอาการเหยาะ ๆ แหยะ ๆ ที่เกิดขึ้นกับตลาดหุ้นไทยในช่วงหลายวันที่ผ่านมา “โมนิก้า” กล้าฟันธงได้ทันทีว่า กองทุนไม่ดันหุ้นสุดลิ่มทิ่มประตูเหมือนเมื่อก่อน ส่งผลให้สภาพตลาดหุ้นไทยแกว่งตัวขึ้น ๆ ลง ๆ เพื่อรอปัจจัยบวกใหม่เข้ามาเสริมความมั่นใจนั้น “โมนิก้า” มองเป็นเรื่องที่นักลงทุนต้องทำความเข้าใจอีกครั้งว่า วันนี้เราไม่ได้อยู่บนพื้นฐานความเป็นจริงร้อยเปอร์เซ็นต์ จึงทำให้สภาพจิตใจอ่อนไหวเกินจะควบคุมนะจะบอกให้
*เหมือนกับเหตุการณ์วานนี้ที่ดัชนีแกว่งตัวในแดนลบตั้งแต่เปิดหัววัน แต่หลังจากนั้นพยายามตีตื้นขึ้นมาในแดนบวก ก่อนจะยืนปิดไปที่ระดับ 1,376.18 จุด บวกไป 9.05 จุด ด้วยมูลค่าการซื้อขาย 7.15 หมื่นล้านบาท เหมือนเป็นการตอกย้ำสถานการณ์ตลาดหุ้นไทยน่าจะผันผวนต่อไปอีกพักใหญ่ ๆ เพราะตัวแปรที่ชี้ว่าตลาดหุ้นไทยควรไปต่อได้ไกลแค่ไหน ? มันขึ้นอยู่กับดัชนีดาวโจนส์จะออกมาในรูปไหนพะย่ะค่ะ
*ผนวกกับกองทุนหมดมุกที่จะใช้อธิบายซื้อหุ้นเพิ่มเติม จึงเห็นรูปแบบเคาะหุ้นแบบไม่เต็มใจตลอดช่วง 2 สัปดาห์ที่ผ่านมา “โมนิก้า” ถึงอยากให้นักเล่นมองเรื่องต่าง ๆ ที่เกิดขึ้นเป็นแบบเหรียญสองด้าน เพื่อป้องกันอาการหลงระเริงไปกับสิ่งยั่วยุทั้งหลายแหล่ เพราะหุ้นบางตัวขึ้นโดยขาดปัจจัยรองรับ และบางครั้งก็ไม่สามารถหาเหตุผลมาอธิบายได้เสียด้วย จึงอยากให้แฟนคลับอ่านเกมตรงนี้ให้ขาดตั้งแต่ต้นด้วยจ้า!
*เช่นเดียวกับเหตุการณ์ที่เกิดขึ้นกับน้องมายมิ้น MINT กระชากขึ้นพรวดเดียวมาปิดที่ 23.10 บาท บวกไป 1.20 บาท หรือขึ้นไป 5.50% ด้วยมูลค่าการซื้อขาย 4.11 พันล้านบาท “โมนิก้า” มองเป็นเรื่องของเกมทำเร็วมากกว่าเรื่องอื่น ผนวกกับช่วงนี้หุ้นโรงแรมได้รับอานิสงส์แพ็กเกจท่องเที่ยวเนื้อ ๆ จึงกลายเป็นหุ้นที่กองทุนกระโจนเข้าใส่ไม่ยั้ง (ไม่ดูตัวเลขขาดทุนแดงโร่กันเลย) ทำให้ภาพที่ออกมาขัดความรู้สึกของใครบางคนก็เท่านั้นเอง!
*ประเด็นดังกล่าวเกี่ยวโยงกับสถานการณ์บัตรเครดิต KTC ซึ่งกำลังโดนกระทบจากหลายปัจจัย ไม่ว่าจะเรื่องหนี้เสียที่ส่อเค้าปูดหนัก รายได้จากบัตรลดฮวบฮาบ และดอกเบี้ยที่ธปท.ขอให้ปรับลดลง ล้วนเป็นปัจจัยที่ทำให้เสน่ห์ของหุ้นลดลง “โมนิก้า” ถึงมองการขึ้นมายืนปิดที่ 31 บาท บวกไป 1 บาท หรือขึ้นไป 3.33% ด้วยมูลค่าการซื้อขาย 2.75 พันล้านบาท ไม่เมกเซนส์เอาเสียเลยจ้า!
*คล้ายกับช็อตพุ่งขึ้นของหุ้นดาวเทียม THCOM จนมาปิดที่ระดับ 4.92 บาท บวกไป 0.40 บาท หรือขึ้นไป 8.85% ด้วยมูลค่าการซื้อขาย 232 ล้านบาท ก็มาจากความคาดหวังผลงานในอนาคตน่าจะดีขึ้น เพราะปลดล็อกค่าสัมปทานเสร็จสรรพเรียบร้อย “โมนิก้า” ถึงอยากให้พวกขาลุยจับตาหุ้นตัวนี้ไปเรื่อย ๆ หลังแรงซื้อที่เข้ามาในแต่ละวันแน่นดีเหลือเกินพะย่ะค่ะ
*เรื่องนี้ทำให้ “โมนิก้า” ต้องหันมาดูแรงซื้อที่อัดเข้ามาในหุ้น WHA ตลอดทั้งวัน จนพุ่งขึ้นมาปิดที่ 3.64 บาท บวกไป 0.28 บาท หรือขึ้นไป 8.30% ด้วยมูลค่าการซื้อขาย 1.46 พันล้านบาท เท่ากับเป็นการพลิกโฉมสำหรับการเล่นเที่ยวนี้ พร้อมกับมีความคาดหวังว่าหุ้นจะวิ่งกลับไปที่ยอดเดิมบริเวณ 4 บาทได้ไม่ยาก หลังทางการปลดล็อกให้นักธุรกิจบินเข้ามาทำธุรกิจในไทยได้แล้ว จึงเชื่อกันว่าครึ่งปีหลังน่าจะมีการเซ็นสัญญาขายที่ดินแบบรัว ๆ ไงล่ะคะ
*ส่วนรายที่มีข่าวดีเข้ามาไม่ขาดสายอย่าง RBF ถือเป็นช็อตที่นักเล่นต้องตามข่าวกันต่อไปเรื่อย ๆ เพราะเดี๊ยนไม่ต้องการขายฝันอะไรกับแฟนคลับมากนัก เพราะสิ่งที่เห็นตรงหน้าก็เป็นการเพิ่มแวลูให้หุ้นอย่างมีนัยสำคัญ ไม่ว่าจะเป็นดีลพันธมิตรญี่ปุ่น การลงทุนที่เวียดนาม และการรุกไปยังอินโดนีเซีย ล้วนเป็นข้อมูลที่น้องโมอยากให้แฟนคลับทำการประเมินว่าราคาปิดที่ 7.80 บาท บวกไป 0.40 บาท หรือขึ้นไป 5.40% ด้วยมูลค่าการซื้อขาย 961 ล้านบาท สะท้อนมูลค่าที่แท้จริงหรือยังเจ้าค่ะ
*เรื่องนี้ทำให้ “โมนิก้า” ต้องหันมาดูการอ่อนตัวของหุ้น HANA ล้วนเกิดจากความกังวลผลงานของบริษัทไม่เข้าเป้า เลยทำให้นักเล่นพากันเทขายหุ้นเมื่อยกตัวสูงขึ้นเป็นประจำ แต่ที่น่าเป็นห่วงสุดคงเป็นอาการตื้อ ๆ ตัน ๆ บริเวณนี้ค่อนข้างนานกว่าปกติ ก่อนหุ้นจะทรุดตัวลงมาปิดที่ 28 บาท ลบไป 0.75 บาท หรือลงไป 2.60% ด้วยมูลค่าการซื้อขาย 137 ล้านบาท มันสะท้อนว่า จบแล้วค่ะนาย..ใช่ไหมเอ่ย ?